לממונים על חופש המידע במשרדי הממשלה וברשויות שונות שלום,

מוגשת בזאת בקשת חופש מידע רוחבית המופנית לכל משרדי הממשלה כמפורט להלן. מצורפים כתמיד אישור הניהול התקין של הצלחה וייפוי כח מתאים. הריני להתחייב בשמה של הצלחה - לקידום חברה הוגנת (ע"ר), לשאת בדמי הטיפול עד לסך של 151 ₪. (שימו לב כי שמה של הצלחה שונה ברשם העמותות ובהתאם מצורפת תעודת שינוי שם). 

נזכיר כי הצלחה היא עמותה הפטורה מתשלום אגרת הגשת הבקשה וכן משבע שעות הטיפול הראשונות בה, זאת בהתאם להוראות החוק וכן תקנות חופש המידע (אגרות), תשנ"ט-1999. (ראו הוראות סעיף 6(ב) לתקנות הקובע את תכולת הפטור על: "מידע שמבקש נציג של עמותה רשומה כמשמעותה בחוק העמותות, התש"ם-1980, או חברה לתועלת הציבור כהגדרתה בחוק החברות, התשנ"ט-1999, שהציג אישור ניהול תקין מאת הרשם המוסמך על פי דין, ופועלת לקידום מטרה ציבורית, וכן מידע שמבקש אדם הדרוש לו לצורך מחקר אקדמי, פטורים מאגרת בקשה ומאגרת טיפול בעד 4 שעות העבודה הראשונות החל בשעה הרביעית; לעניין תקנת משנה זו, "מטרה ציבורית" – כהגדרתה בסעיף 9(2)(ב) לפקודת מס הכנסה") .ראו גם את רשימת העמותות הפועלות לקידום מטרה ציבורית כהגדרתה בחוק באתר היחידה הממשלתית לחופש המידע במשרד המשפטים, שם מופיעה גם עמותת הצלחה.
נבקש לקבל את פרטי המידע, המסמכים והנתונים הבאים, ככל שניתן בפורמט דיגיטלי הניתן לחיפוש:

החל מתאריך 1.1.2005 ואילך, פירוט הועדות הציבוריות ו/או המקצועיות שמונו על ידי השר ו/או ראש הרשות (רמטכ"ל, מפכ"ל, מנהל בתי המשפט ו/או נשיא בית המשפט העליון וכו') ולרבות תאריך מינוי הועדה, פירוט שמות חבריה ושיוכם הארגוני ותפקידם, הנושא או העניין בו עסקה הועדה, סטטוס עבודת הועדה (הושלם, פעיל, לא הושלם, הופסק וכו'), העתק דוחות הביניים והדוחות הסופיים של הועדה. 

לאחר עיון ברשימת הועדות והמצאת הפרטים האמורים, יוגשו בקשות המשך לקבלת ניירות עמדה ושאר חומרי והעדה, פרוטוקולים, רשימות דיונים וכו', ככל שיימצא צורך לעשות כן. 

נודה על אישור קבלת הבקשה ותחילת הטיפול בה בהתאם למועדים הקבועים בדין.

